b'\n_START_ARTICLE_\nBronhitis\n_START_SECTION_\nKOPB in kroni\xc4\x8dni bronhitis\n_START_PARAGRAPH_\nKOPB je kratica za kroni\xc4\x8dno obstruktivno plju\xc4\x8dno bolezen. V to bolezen je vklju\xc4\x8denih ve\xc4\x8d razli\xc4\x8dnih bolezni, ki na tak\xc5\xa1en ali druga\xc4\x8den na\xc4\x8din okvarijo razli\xc4\x8dne predele plju\xc4\x8d in dihalnih poti. Posledice le-tega so zatiranje zraka v plju\xc4\x8dih, te\xc5\xbeje dihanje ter dolgotrajen ka\xc5\xa1elj._NEWLINE_Kroni\xc4\x8dni bronhitis je najpogostej\xc5\xa1a bolezen v skupini KOPB-ja. Je kroni\xc4\x8dno vnetje sapnic. O njem govorimo, kadar bolnik izka\xc5\xa1ljuje vsaj tri mesece na leto, dve leti ali ve\xc4\x8d let zapored. \xc4\x8ce je njegov izme\xc4\x8dek stalno ali ob\xc4\x8dasno gnojen, govorimo o mukopurulentnem bronhitisu. Ko pa se pri bolniku pojavi \xc5\xa1e zo\xc5\xbeitev (obstrukcija) dihalnih poti, ki je stalna, pa govorimo o obstruktivnem oziroma kroni\xc4\x8dnem bronhitisu. Obstrukcijo pa delimo na blago, zmerno ali hudo.\n_START_SECTION_\nDejavniki, ki najpogosteje spro\xc5\xbeijo kroni\xc4\x8dni bronhitis\n_START_PARAGRAPH_\nZagotovo je najpogostej\xc5\xa1i dejavnik za spro\xc5\xbeitev kroni\xc4\x8dnega bronhitisa kajenje. Pri kadilcih (pri zmernih kadilcih se pojavi pri pribli\xc5\xbeno 25\xc2\xa0% ljudi, medtem ko pri strastnih kadilcih v 50\xc2\xa0%) se kroni\xc4\x8dni bronhitis pojavi pogosteje kot pri nekadilcih ( med 6 in 10\xc2\xa0% ljudi). Ostali dejavniki tveganja so: onesna\xc5\xbeen zrak s plini, parami in prahom na delovnem mestu in v splo\xc5\xa1nem okolju (slaba stanovanja, velike dru\xc5\xbeine, bivanje v otro\xc5\xa1kih vrtcih ...) ter genetski dejavniki. Da se bolezen poslab\xc5\xa1a, pa so krivi tudi virusna ali bakterijska oku\xc5\xbeba sapnic, plju\xc4\x8dnica, premalo u\xc4\x8dinkovito zdravljenje, slabo stanje prehranjenosti, zastoj sluzi v dihalih zaradi izsu\xc5\xa1enosti bolnika, prekomerno vdihavanje toplega, suhega in hladnega zraka.\n_START_SECTION_\nSimptomi\n_START_PARAGRAPH_\nBolnik, ki boleha za kroni\xc4\x8dnim bronhitisom, dolgo ka\xc5\xa1lja in izka\xc5\xa1ljuje, te\xc5\xbeko diha \xe2\x80\x93 sprva le pri naporu, kasneje tudi v mirovanju (zo\xc5\xbeitev v dihalnih poteh) ter pljuva ve\xc4\x8dino dni. Pri ljudeh s kroni\xc4\x8dnim bronhitisom se pogosto pojavlja utrujenost, odpoved dihal in prizadetost srca. Ko pa ima bolnik akutni bronhitis (bolezen zaradi bakterijske oku\xc5\xbebe), ve\xc4\x8d ka\xc5\xa1lja in izka\xc5\xa1ljuje pove\xc4\x8dano koli\xc4\x8dino gnojnega izme\xc4\x8dka ter te\xc5\xbeje diha.\n_START_SECTION_\nZdravljenje\n_START_PARAGRAPH_\nPri zdravljenju bronhitisa lo\xc4\x8dimo dva pristopa. To sta stalno zdravljenje in zdravljenje akutnih poslab\xc5\xa1anj bolezni. V bolni\xc5\xa1nice so sprejeti le najhuj\xc5\xa1i bolniki, ki bolehajo za kroni\xc4\x8dnim bronhitisom, zlasti ob hudem poslab\xc5\xa1anju te bolezni. Najpomembnej\xc5\xa1i ukrep pri zdravljenju je zagotovo opustitev kajenja. Zdravniki kadilcem, ki imajo kroni\xc4\x8dni bronhitis, pomagajo tako, da spremljajo bolnikova prizadevanja o opustitvi kajenja. Te\xc5\xbeave, s katerimi se sre\xc4\x8duje ozdravljeni kadilec, lahko laj\xc5\xa1a \xc5\xbeve\xc4\x8dilni gumi, ki vsebuje nikotin.'